**Vihreä holvi** (saks. *Grünes Gewölbe*) on taidemuseo Dresdenissä Saksassa. Museon kokoelmat sijaitsevat kahdessa kerroksessa Dresdenin linnassa, ja siellä on esillä muun muassa maailman suurin vihreä timantti. Museon pohjalla on Saksin vaaliruhtinas August II Väkevän 1700-luvulla keräämä kokoelma, jonka hän asetti esille jo 1720-luvulla. Nykyinen museo avattiin vuonna 2004.

Kokoelmat ja näyttelyt
----------------------

Vihreän holvin näyttelyt ovat kahdessa kerroksessa Dresdenin linnassa. Alemmassa kerroksessa on niin sanottu historiallinen Vihreä holvi, jossa on 3 000 vapaasti sijoitettua esinettä barokkiajan ympäristössä. Holvi on jaettu kahdeksaan huoneeseen, ja historiallisen tunteen aikaansaamiseksi esineitä ei pääsääntöisesti ole sijoitettu vitriineihin, vaan ne ovat avoimilla hyllyillä loisteliaasti koristelluilla seinillä. Ainoastaan jalokivihuoneen esineet ovat lasin alla. Huoneessa on muun muassa Balthasar Permoserin ja Johann Melchior Dinglingerin luoma *Mohr mit Smaragdstufe*.

Uudessa vihreässä holvissa on noin tuhat esinettä, jotka ovat esillä vitriineissä. Kokoelmaan kuuluu erilaisia kullasta, hopeasta, jalokivistä, norsunluusta, kookospähkinöiden kuorista ja strutsinmunista esineitä. Tunnetuimpia ovat maailman suurin vihreä timantti Dresdenin vihreä timantti ja Johann Melchior Dinglingerin luoma mogulihallitsija Aurangzebin syntymäpäivää esittävä kohde, jossa on 5 120 timanttia, 160 rubiinia, 164 smaragdia, safiiri, 16 helmeä ja kaksi kameeta.

Historia
--------

Saksin vaaliruhtinas August II Väkevä pyrki 1700-luvulla tekemään Dresdenistä merkittävän eurooppalaisen taidekeskuksen. Hän kutsui kaupunkiin monia kuvanveistäjiä, kultaseppiä ja taidemaalareita. Hän rakennutti kokoelmalleen tilat vuosina 1723–1730 ja halusi pitää aarteet jo tuolloin esillä yleisölle. Vihreä holvi onkin yksi Euroopan vanhimmista museoista. Vihreän holvin kokoelmia August esitteli kahdeksassa toisiinsa liittyneessä huoneessa.

Toisen maailmansodan aikana Dresdenin linnaa pommitettiin, mutta Vihreän holvin huoneista vain kolme kärsi vahinkoja tulipaloissa. Kokoelmat olivat sijoitettu turvaan Königsteinin linnoitukseen. Neuvostoliiton armeija vei esineet kuitenkin sotasaalina. Ne palautettiin vuonna 1958 Itä-Saksaan, ja ne saivat suurta suosiota, kun ne sijoitettiin näytille Albertinumiin vuonna 1974.

Alkuperäisen Vihreän holvin kunnostustyöt alkoivat vasta vuonna 2001. Uusi Vihreä holvi avattiin vuonna 2004 ja historiallinen holvi vuonna 2006. Jälleenrakennustyöt maksoivat yli 45 miljoonaa euroa.

Vihreästä holvista vietiin marraskuussa 2019 sadan miljoonan arvosta jalokiviä. Kaksi ryöstäjää murtautui rakennukseen, kun läheisen sähkönjakelukeskuksen tulipalo pysäytti museon hälytysjärjestelmän. Saaliksi jäi 21 esinettä, joiden arvo oli yhteensä 113 miljoonaa euroa. Poliisi pidätti ensimmäiset epäillyt vuoden päästä ryöstöstä, ja ensimmäiset tuomiot annettiin toukokuussa 2023. Tuomitut kuuluvat maahanmuuttajataustaiseen Remmo-klaaniin. Osa rikollisista sekä ryöstösaaliista oli toukokuussa 2023 edelleen kateissa.

Lähteet
-------

1. ↑  Historic Green Vault Staatlicke Kunstsammlungen Dresden.  Arkistoitu 27.11.2019. Viitattu 25.11.2019. (englanniksi)
2. ↑  New Green Vault Staatlicke Kunstsammlungen Dresden. Viitattu 25.11.2019. (englanniksi)
3. 1 2  Chow, Lesley: Why the Green Vault is Europe's treasure chest *CNN.com*.  30.6.2015. Cable News Network. Viitattu 25.11.2019. (englanniksi)
4. 1 2 3 4  History of the Collection Staatlicke Kunstsammlungen Dresden. Viitattu 25.11.2019. (englanniksi)
5. ↑  Historical Green Vault - State Art Collections Dresden ourismus Marketing Gesellschaft Sachsen mbH.  Arkistoitu 26.9.2020. Viitattu 25.11.2019. (englanniksi)
6. ↑  Connolly, Kate: Jewellery of 'immeasurable worth' stolen in dramatic Dresden museum heist *The Guardian*.  25.11.2019. Guardian News & Media Limited. Viitattu 25.11.2019. (englanniksi)
7. ↑  Sutinen, Essi: Dresdenin jalokivi­ryöstöstä vuosien vankeus­tuomiot klaani­rikollisille *HS.fi*.  16.5.2023. Sanoma Media Finland. Viitattu 16.5.2023.

Aiheesta muualla
----------------

* Kuvia tai muita tiedostoja aiheesta **Vihreä holvi** Wikimedia Commonsissa